Sassa-betalings op pad, maar…Bathabile Dlamini. Foto: Flickr/GovernmentZA Die departement van maatskaplike ontwikkeling en die Suid-Afrikaanse agentskap vir maatskaplike sekerheid (Sassa) het Sondag gesê hulle is gereed om in April maatskaplike toelaes aan nagenoeg 17 miljoen begunstigdes uit te betaal. “Bathabile Dlamini [die minister van maatskaplike ontwikkeling] wil alle kwalifiserende begunstigdes gerusstel dat hulle van 1 April hul toelaes soos gewoonlik sal ontvang,” het die departement in ŉ verklaring gesê. “Soos begunstigdes weet, word betalings deur middel van verskeie kanale gemaak, waaronder handelaars, verkoopspunte, banke, kitsbanke en Sassa-betaalpunte. Volgens normale prosedures sal Sassa-betaalpunte egter nie op 1 April oop wees nie, omdat dit op ŉ naweek val. Sassa-betaalpunte sal op Maandag, 3 April, normale bedrywighede voortsit.” Die departement het gesê bestuurders sal ontplooi word om begunstigdes met navrae by te staan en spesiale voorsiening sal landwyd gemaak word by die besigste betaalpunte en banke. Mense met navrae kan die Sassa-inbelsentrum op 0800 60 10 11 bel. Die konstitusionele hof het op 17 Maart beslis Cash Paymaster Services (CPS) se kontrak met Sassa moet vir nog 12 maande verleng word, om te verhoed dat die betaling van maatskaplike toelaes onderbreek word.